- MAKU
- <
- 1
- >

Maku Zurutopõpyry sero Jezu poko
Sero pape tymerose João Maku a. Toerohse ynororo omi kurã ekarory poko Jezu poko. Tyekyry maro toytose ynororo Panape maro tuhke pata tõ poro, imehnõ amorepase Jezu poko. Peturu maro tãtamorepase ynororo. Naeroro Peturu namorepahpyry tymerose eya pape pokona Jezu nyrihpryry poko.
Sero pape ao kuamorepatorỹko mana Ritonõpo mũkurume nymyry Jezu exiry poko. Jamihme kuhse Jezu mana kuakorehmarykõ poko, ãko mana.
1
João ahno ẽpurihkane nurutopõpyry
(Mat 3.1-12; Ruk 3.1-18; Jo 1.19-28)
1 Sero nase omi kurano Jezu Kyrixtu Ritonõpo mũkuru poko. 2 Apitoryme ynara tymerose Izaja a Ritonõpo omi poe,
“ ‘Eneko ke ynaropohpyry,’ ãko Ritonõpo mana.
‘Ytõko mã osemazuhme, oesemary kurãkase.’
3 Opore oturũko mana ona po.
Ynara ãko ynororo mana,
‘Kuesẽkõ esemary tyritoko.
Esemary esemahtotoko sorohme,’ ãko mana,”
katoh tymerose Izaja a pake.
4 Morarame mokyro João toeporehkase ona pona ahno esaka pyra, ahno ẽpurihkaneme. Mame ynara tykase ynororo,
—Ise awahtao xine oẽpurihkatorỹko ase, Ritonõpo a okurãkatohkõme, oorypyrykõ korokatohme. Yrome oẽpurihkarykõ se pyra ase oorypyrykõ rumekary se pyra awahtao xine, tykase ynororo. 5 Morarame emero toytose toto eya, mokã Juteapõkomo, Jerusarẽpõkomo emero. Mame tõpurihkase toto eya Joatão kuaka.
—Popyra ase. Iirypyryme ase, tykase toto tyyrypyrykõ tokarose irumekatohme. Morara exiryke tõpurihkase toto João a. 6 Mame João zupony okyno hpoty risẽ kynexine kameru hpoty. Imety earyme roropa kynexine okyno pihpyry. Wexixi rokẽ zohme, ano zeni roropa aukurume kynexine. 7 Mame ynara tykase João,
—Okomino imepỹ oehnõko mana. Orẽpyra mokyro mana. Imehxo mokyro mana. Ihxitapãnõko ase eponaro toehse jahtao, isãtajã poko jahtao roropa. 8 Amarokõ tõpurihkase ya nakuaka repe, yrome mokyro Ritonõpo zuzenu ekarõko mana oya xine, tykase ynororo.
Jezu ẽpurihkatopõpyry
(Mat 3.13-17; Ruk 3.21-22; 4.1-13)
9 Morarame Jezu tooehse Nazare poe, Karirea poe. Karirea pata tamuru kynexine. Mame Jezu tõpurihkase João a Joatão kuaka. 10 Towõse ropa ahtao tuna ehpikoxi, kapu tonese eya xine toepiakase. Mame Ritonõpo zuzenu tyhtose utukuimo panono. Jezu zuhpokoxi typorohse. 11 Morarame Ritonõpo omiry totase eya xine kaino,
—Umũkuru nymyry mase, osehxo ywy rahkene. Yzamaro mase, tykase kaino omi inetarykõme.
Jezu kuhtopõpyry joroko tamuru a
(Mat 4.1-11; Ruk 4.1-13)
12 Morarame tarose Jezu ahno esaka pyra Ritonõpo zuzenu a. 13 Moero tuhke tõmehse ynororo 40me.
Mame joroko tamuru tooehse eya. Jezu riry se iirypyryme kynexine repe. Yrome kure rokẽ kynexine ynororo. Onokyro esao rokẽ kynexine moroto.
Morarame Ritonõpo nenyohtyã tooehse kapu ae. Jezu takorehmase eya xine rahkene.
Imehnõ amorepapitotopõpyry Jezu a Karirea po
(Mat 4.12-22; Ruk 4.14-15; 5.1-11)
14 Morarame ãpuruhpyry taka João tõmapose ahtao Erote a, Jezu toytose ropa Karirea pona. Ritonõpo omiry poko imehnõ amorepase toytose ynororo.
15 —Ritonõpo emero se typoetoryme. Seromaroro ah oesẽkõme nexino. Oorypyrykõ irumekatoko. Aomipona ehtoko, tykase ynororo morotõkomo a.
16 Morarame toytoryhtao Karirea ikuhpo ehpikuroko Ximão Peturu enene Jezu, zakorõ maro, Ãtare maro. Tarãpa emãko toh kynexine nakuaka, kana anỹnõko, kana anỹnanõme toexirykõke.
17 —Kana anỹnõko matou? Ehmaropa ymaro. Ãmorepatorỹko ase imehnõ amorepatohme oya xine jenetupuhtohme eya xine, tykase ynororo eya xine.
18 Mame axĩ tarãpa tynomose eya xine Jezu maro toytotohkõme. Jezu tokahmase eya xine rahkene.
19 Morarame moino pitiko Zepeteu mũkuru enene, Tiaku, João, enara. Kanawao toh kynexine. 20 Tarãpa tuĩpokary poko toh kynexine. Mame toto eahmane. Mame tumykõ tynomose eya xine. Zepeteu tynomose kanawao, ipoetory tõ maro. Jezu maro toytose toto.
Jorokohpe aexihpyry poko
(Ruk 4.31-37)
21 Morarame Kapanaũ pona toytose toto. Mame juteu to oserematohae toto oturutoh taka Jezu tomõse mokaro amorepatohme tyya. 22 Mame tõsenuruhkase toto Jezu omiry etaryke tyya xine.
—To! Orẽpyra amorepato mose nase. Moeze omihpyry poko amorepatõkõ sã pyra nase. Orẽpyra nase, tykase toto. 23 Morarame jorokohpã tooehse morotona. Toto atamorepatoh taka tomõse ynororo. Ynara tykase ynororo opore,
24 —Oty se hma Jezu, Nazarepohno? Yna enahkapory se hmahno? Awaro ase. Ritonõpo mũkurume oexiry waro ase. Inenehpohpyry kurãme mase, tykase jorokohpã Jezu a opore.
25 Mame joroko tyenonohse eya,
—Mynyhme exiko. Otũtako ropa mokyro ae. Jũme irumekako ropa, tykase Jezu eya.
26 Morarame jorokohpã tõsẽtorimase. Kui tykase ynororo opore. Morarame tutũtase ropa joroko mokyro ae. 27 Mame tõsenuruhkase morotaõkõ emero.
—Enẽko matose tyoro inamorepatary. Orẽpyra mana. Joroko tõ tũtanohpory ropa waro roropa ynororo, tykase toto oxime rokene.
28 Morarame Jezu tokãtose moerõkomo a Karireapõkomo a.
Peturu merenoty kurãkatopõpyry ropa poko Jezu a
(Mat 8.14-15; Ruk 4.38-39)
29 Morarame juteu tõ atamorepatoh tae tutũtase ropa ynororo. Mame Ximão Ãtare maro tytapyĩkõ taka toytose toto, Tiaku, João, Jezu, enara. 30 Mame Ximão merenoty kure pyra kynexine oxirohnõko. Tohrame kynexine. Jezu turuse eya xine,
—Kure pyra mose mana, tykase toto eya. 31 Morarame kurãkara anỹne ropa tomary ke. Axĩ tõxirohkehse ropa ynororo. Towõse ropa ynororo. Mame tautuhmase toto mokyro a, kuranõpokara a.
Kurãkõkara kurãkatopõpyry ropa Jezu a
(Mat 8.16-17; Ruk 4.40-41)
32 Mame kokonie pukuro kurãkõkara tarose imehnomo a tuhke Jezu a, toto kurãkatohme ropa. Jorokohpãkõ roropa tarose eya xine. 33 Kapanaũpõkõ roropa tooehse tuhke imoihme. Tapyi eutary pota taka tõximõse toto. 34 Mame kurãkõkara tukurãkase ropa eya, tuhke. Joroko to tutũtanohpose roropa eya mokaro ae. Joroko a sekerekamexipopyra kynexine ynororo, “Awaro ynanase,” karyke eya xine.
Karirea po Jezu ehtopõpyry
(Ruk 4.42-44)
35 Morarame kuratiri etaryhtao towõse ropa Jezu. Tokare pyra toytose ynororo ahno esaka pyra oturuse Ritonõpo maro. 36 Mame okomino Ximão a tokahmase tymarõkõ maro. 37 Mame Jezu tonese ropa tyya xine ahtao ynara tykase toto eya,
—Emero oupĩko toh mana, tykase toto eya.
38 Morarame ynara tykase Jezu eya xine,
—Ehmaropa tyorõ pata pona, morotõkõ amorepase Ritonõpo omiry poko. Moro poko oepyase, tykase Jezu.
39 Morarame kỹkỹtone Karirea poro Ritonõpo omiry ekarory poko juteu tõ atamorepatohtonõ takuroko. Joroko to tutũtanohpose roropa ahno ae eya.
Ipũ imotahpyry kurãkatopõpyry Jezu a
(Mat 8.1-4; Ruk 5.12-16)
40 Morarame tupũ motaryke toytose imepyny Jezu a toetuarimaryke. Tosekumuru po typorohse ynororo Jezu ẽpataka.
—Ajohpãme sã ynara ãko ase oya, kukurãkako ropa ukurãkary se awahtao. Imepỹ tukurãkase oya exiryke oya tuaro oehno, tykase ynororo Jezu a.
41 Mame nupunato mokyro eneryke tyya tapose tomary ke.
42 —Ỹ, okurãkãko ropa ase, tykase Jezu eya. Axĩ ipũ totyhse ropa. Kure ropa toehse ynororo. 43 Morarame ynara tykase Jezu tunukurãkahpyry a,
44 —Osekãtopyra ke exiko. Topohme rokẽ ytoko Ritonõpo maro oturukety a. Osenepota eya. Moeze nekaropohpyry ekarota eya, kure rokẽ oehtohme, imehnõ tuarõtatohme roropa okurãkatopõpyry ropa poko, tykase ynororo eya repe.
45 Yrome toytory ropahtao tokãtose eya itamurume. Emero tõsekãtose rahkene. Morara exiryke Jezu tokare ytoytosaromepyra toehse pata tõ pona. Ahno esao pyra rokẽ ynororo ehse. Mame patapõkõ tuhke toytose eya.

- MAKU
- <
- 1
- >

© 1986 WBT